ทารกเพศหญิงของสหรัฐฯ ที่หายขาดจากโรคเอดส์ให้ความหวังสำหรับการรักษาโรคนี้ 
แพทย์ชี้ว่าทารกดังกล่าวได้รับชุดยาขนาดแรงและเฉียบพลันหลังคลอดไม่ถึงหนึ่งวัน
มีการเปิดเผยรายงานในที่ประชุมเรื่องไวรัสและโรคติดเชื้อประเภทฉวยโอกาสที่นครแอตแลนต้าของสหรัฐฯ เมื่อวันอาทิตย์ที่ 3 มีนาคม ว่าทารกเพศหญิงคนหนึ่งในรัฐมิสซิสซิปปี้ทางใต้ของสหรัฐฯ หายขาดจากโรค เอดส์หลังจากได้รับการรักษาด้วยชุดยาขนาดแรงและเฉียบพลันหลังการคลอดออกมาไม่ถึงหนึ่งวัน โดยทารกดังกล่าวเกิดจากแม่ผู้ติดเชื้อ HIV แต่ไม่รู้ตัวและแม่ทราบเรื่องนี้ก่อนการคลอดไม่นาน ดังนั้นทั้งแม่และเด็กจึงไม่ได้รับการบำบัดใดใดล่วงหน้า และทารกดังกล่าวติดเชื้อเอดส์ขณะอยู่ในครรภ์ของมารดา แต่หลังจากที่แพทย์เร่งให้ยาบำบัดเอดส์แก่ทารกหญิงผู้นี้ทันทีหลังการคลอดและให้การรักษาต่อเนื่องมาอีกราว 15 เดือน แม่ของเด็กได้หยุดให้ยาแก่ลูกโดยไม่ทรายสาเหตุ อย่างไรก็ตามหลังจากนั้น 10 เดือนแพทย์มีโอกาสตรวจเลือดของเด็กทารกผู้นี้อีกครั้งแต่ไม่พบเชื้อ HIV และการตรวจเพิ่มเติมก็ไม่พบร่องรอยใดๆ ของแอนตี้บอดี้ของเชื้อ HIV ซึ่งเป็นเครื่องหมายแสดงว่าคนๆ นั้นเคยได้รับเชื้อนี้มาก่อนด้วย น.พ. Anthony Fauci ผู้เชี่ยวชาญเรื่องโรคเอดส์ของสหรัฐฯ กล่าวว่าเรื่องนี้มีนัยสำคัญทางการแพทย์ เพราะแสดงว่าการเร่งรักษาผู้รับเชื้อเอดส์โดยทันทีและอย่างแข็งขันอาจช่วยให้บุคคลนั้นปลอดจากเชื้อเอดส์ได้โดยไม่จำเป็นต้องกินยาต้านเอดส์ไปตลอดชีวิต และแสดงความหวังว่าวิธีดังกล่าวจะเป็นประโยชน์สำหรับเด็กทารกในประเทศกำลังพัฒนาที่ติดเชื้อเอดส์จากมารดา อย่างไรก็ตาม น.พ. Anthony Fauci เตือนว่าผลของเรื่องนี้ยังไม่แน่ชัดในกลุ่มผู้ใหญ่ เนื่องจากคนทั่วไปที่ติดเชื้อเอดส์นั้นมักไม่รู้ตัวจนกระทั่งเวลาผ่านไปแล้วหลายสัปดาห์หรือเป็นปี ทำให้เชื้อ HIV ฝังตัวและแพร่กระจายในร่างกายมากกว่า ทำให้ยากต่อการรักษากว่ากรณีของเด็กทารกผู้นี้ซึ่งแพทย์ได้ทราบและเร่งให้การรักษาได้ทัน น.พ. Anthony Fauci กล่าวด้วยว่าจำเป็นต้องมีการศึกษาวิจัยเรื่องนี้เพิ่มเติมเพื่อให้ทราบผลที่ชัดเจนมากยิ่งขึ้น